भारत में प्रकाशक नए लेखक के साथ यूं बेरुखी से पेश आता है जैसे तमाम स्थापित लेखक मां के पेट से स्थापित हो के आये थे और कभी नए लेखक थे ही नहीं । लेखक हतोत्साहित न हो तो प्रकाशक उसकी रचना को प्रकाशित करने के लिये उसी लेखक को बोलता है कि कुछ खर्चा करे - जैसे लेखक प्रकाशक हो और प्रकाशक मार्किटिंग एजेंट हो । किसी नए लेखक में पॉकेट बुक्स के प्रकाशक को कोई सम्भावना दिखाई दे तो वो उसे घोस्ट राइटिंग का, भूत लेखन का आइडिया सरकाने लगता है । यानी रचना नए लेखक की और नाम प्रकाशक के अपने, प्रोमोट किये जा रहे मूल लेखक का जिस पर प्रकाशक का ट्रेडमार्कडक साबुन, टूथपेस्ट जैसा कब्जा होता है । लेखक अपनी रचना की इस भ्रूण हत्या के लिये तैयार हो तो उस को प्रकाशक कोई छोटा-मोटा नजराना भी टिका देता है । लेखक की निगाह मुद्रा अर्जन पर हो तो वो थोड़ी-बहुत ना-नुकर के बाद उस ब्लैकमेल जैसी पेशकश को ये सोच के मंजूर कर लेता है कि कुछ उपन्यासों के कुर्बानी के बाद ट्रेड में पता तो लग ही जायेगा कि फलां प्रकाशक के फलां मूल लेखक के पीछे वो था, फिर उसे या तो भूत लेखन की ही तगड़ी, ज्यादा कमाई वाली ऑफर मिल जायेगी या उसकी लेखन क्षमता से प्रभावित कोई प्रकाशक उस को उसके खुद के नाम से छापने को तैयार हो जाएगा ।